SET รูดกว่า 13 จุด ตามตปท. วิตก “บอนด์ยิลด์” พุ่งแตะ 3.2% กดดัน “เฟด” ขึ้นดบ.มากกว่าคาด
SET รูดกว่า 13 จุด ตามตปท. วิตก “บอนด์ยิลด์” พุ่งแตะ 3.2% กดดัน “เฟด” ขึ้นดบ.มากกว่าคาด โดยล่าสุด ณ เวลา 10.00 น. อยู่ที่ 1,699.16 จุด ลบ 12.68 จุด หรือ 0.75% สูงสุดที่ 1,672.64 จุด ต่ำสุดที่ 1,669.14 จุด มูลค่าการซื้อขาย 2.6 พันล้านบาท
5 พ.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,699.16 จุด ลบ 12.68 จุด หรือ 0.75% สูงสุดที่ 1,672.64 จุด ต่ำสุดที่ 1,669.14 จุด มูลค่าการซื้อขาย 2.6 พันล้านบาท
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดจะปรับตัวลงในทิศทางเดียวกับตลาดหุ้นในภูมิภาคเอเชียเช้านี้ส่วนใหญ่จะติดลบกว่า 1% เนื่องจากข่าวข้อพิพาททางการค้าระหว่างสหรัฐฯและจีนสร้างความสับสนให้กับตลาดฯ โดยทางนายแลร์รี่ คุดโลว์ ที่ปรึกษาฝ่ายเศรษฐกิจประจำทำเนียบขาวระบุวาประธานาธิบดีโดนัลด์ ทรัมป์ไม่ได้สั่งการให้คณะรัฐมนตรีร่างข้อตกลงการค้ากับจีน ผิดไปจากข่าวก่อนหน้านี้ อีกทั้งช่วงนี้ยังใกล้การเลือกตั้งกลางเทอมของสหรัฐฯในวันที่ 6 พ.ย.นี้ด้วย
นอกจากนี้ ตัวเลขการจ้างงานของสหรัฐฯก็ออกมาค่อนข้างดีมาก ทำให้อัตราผลตอบแทนพันธบัตร (Bond Yield) ของสหรัฐฯ พุ่งขึ้นมาใกล้ระดับ High เดิมที่ 3.24% โดยมาอยู่ที่ 3.2% แล้ว ทำให้กดดัน Emerging Market และธนาคารกลางสหรัฐ (เฟด) ก็มีแนวโน้มที่จะปรับขึ้นอัตราดอกเบี้ยได้มากกว่าที่ตลาดฯคาดไว้ด้วย รวมทั้งราคาน้ำมันดิบก็ได้ปรับตัวลงต่อ หลังจากสหรัฐฯได้ผ่อนผัน 8 ประเทศยังคงสามารถนำเข้าน้ำมันจากอิหร่านได้หลังวันที่ 4 พ.ย.
ขณะที่วันนี้ให้ติดตามประธานาธิบดีของจีนจะกล่าวสุนทรพจน์ ซึ่งก็ให้จับตาว่าจะกล่าวถึงประเด็นการค้ากับสหรัฐฯหรือไม่ และติดตามตัวเลข PMI ภาคบริการของจีน และสหรัฐฯด้วย
พร้อมให้แนวรับ 1,660 จุด ส่วนแนวต้าน 1,690-1,700 จุด